Tweejarige skiet hom dood met pa se vuurwapen
JY LEES NOU Tweejarige skiet hom dood met pa se vuurwapen
'n Tweejarige seun van Florida in Amerika is Woendsag dood nadat hy hom per ongeluk geskiet het met sy pa se .380-kaliber-handwapen wat hy in die gesin se motor gekry het.
Die kleuter, Kaleb Ahles, het op die voorste sitplek van die gesin se voertuig geklim terwyl sy ouers bokse uitgedra het om uit hul huis in Tarpon Springs te trek.
Kaleb was alleen in die motor en het oor die sitplek gekruip. Hy het op die wapen in die paneelkissie van die motor afgekom, het sheriff Bob Gualtieri van die Pinellas- distrik-sheriff se kantoor Woensdagaand tydens 'n perskonferensie gesê.
Kaleb het toe die vuurwapen gekry, die loop na sy bors gedraai en die sneller getrek, het Bob gesê.
Sy ouers het 'n harde plofgesluid gehoor en na die motor gehardloop, het die polisie gesê. Sy ma, Christina Nigro, het dadelik kunsmatige asemhaling begin toepas terwyl 'n ander familielid, wat daar was om te help, 911 gebel het.
Polisiebeamptes het net voor 17:00 op Woensdag by die huis aangekom en 'n ambulans het Kaleb na 'n naburige hospitaal gehaas.
Op 'n perskonferensie het Bob bevestig die kleuter het homself geskiet en is nie deur iemand anders geskiet nie, het die Miami Herald berig.
Die sheriff het gesê dit blyk geen oortreding is begaan nie en die ouers sal nie aangekla word nie. Hy het gesê die ouers is reeds genoeg gestraf deur die verlies van hul seun.
Kragtens Florida se wetgewing moet vuurwapeneienaars hul gelaaide vuurwapen beveilig in die teenwoordigheid van kinders jonger as 16. Maar 'n mens kan net vir 'n misdaad verantwoordelik gehou word as die minderjarige tot 'n vuurwapen toegang kry en dit in 'n openbare plek vertoon of op 'n dreigende manier rondswaai.